Slökkvilið Akureyrar hefur gert alvarlegar athugasemdir við eldvarnir í dvalarheimilinu Hlíð á Akureyri. Bæjarstjórinn segir aðgerðir við endurbætur þegar hafnar en ágreiningur er um hver eigi að bera kostnaðinn.
Slökkviliðið hefur varað Akureyrarbæ við yfirvofandi lokun Austurbyggðar 17, húsnæðis hjúkrunar- og dvalaheimilisins Hlíðar, vegna ófullnægjandi eldvarna. Lagður var fyrir bæjaryfirvöld listi yfir verkefni sem þarf að leysa hið fyrsta. Ásthildur Sturludóttir bæjarstjóri segir þegar hafa verið brugðist við.
Það er byrjað að leysa úr einhverjum af athugasemdunum og aðrar þurfa aðeins meiri vinu við. En við tökum þetta mjög föstum tökum og að sjálfsögðu mjög alvarlega.
Það er ágreiningur um hver skuli greiða fyrir þessar endurbætur, en Heilsuvernd tók við rekstri Hliðar á síðasta ári. Akureyrarbær á húsnæðið en hefur ekki fengið leigutekjur eftir að bærinn hætti að reka dvalarheimili. Samkvæmt samningum við ríkið greiðir Heilsuvernd ekki húsaleigu enn sem komið er.
Lögum samkvæm er kostnaðarskipting við viðhald á hjúkrunarheimilum 85 prósent ábyrgð ríkisins og 15 prósent ábyrgð sveitarfélagsins. Það hafa ekki borist nein viðbrögð frá ríkinu, við erindum sem við höfum sent inn, varðandi húsnæðismál í Hlíð.
Því sé það heldur hart að krefjast þess að bærinn borgi fyrir viðhald á húsnæði sem hann hefur engar tekjur af lengur.
Hafið þið verið í viðræðum til dæmis við Heilsuvernd beint? Já, já, við eigum gott samtal við Heilsuvernd og góð samskipti við þá og við höfum verið saman að vinna að undirbúningi að framkvæmdum.

Brunavarnir á hjúkrunarheimilinu Hlíð á Akureyri eru ófullnægjandi og er deilt um hver á að bera kostnaðinn af endurbótum. 